Anexa nr. VI

FAMILIA OCUPAȚIONALĂ DE FUNCȚII BUGETARE „APĂRARE, ORDINE PUBLICĂ ȘI SECURITATE NAȚIONALĂ”
Capitolul II

REGLEMENTĂRI SPECIFICE

 pentru personalul din sistemul de apărare, ordine publică şi securitate naţională

Secțiunea 1

Soldele militarilor şi salariile poliţiştilor şi polițiștilor de penitenciare

Art. 1. - (1) Personalul încadrat în instituţiile publice de apărare, ordine publică şi securitate naţională este format din militari, polițiști, polițiști de penitenciare și personal civil.

(2) În sensul prezentei legi, termenii de mai jos au următoarele semnificații:

a) militari - cadrele militare, preoții militari şi soldații şi gradaţii profesionişti, în activitate;

b) polițiști - funcţionarii publici cu statut special din structurile Ministerului Afacerilor Interne, aflaţi sub incidenţa Legii nr. 360/2002 privind Statutul poliţistului, cu modificările şi completările ulterioare;

c) polițiști de penitenciare – poliţiștii de penitenciare din sistemul administrației penitenciare și din Ministerul Justiției, precum și clerul din cadrul poliției penitenciare, aflați sub incidența Legii nr.145/2019 privind statutul polițiștilor de penitenciare, cu modificările şi completările ulterioare;

d) personal civil - funcţionarii publici şi personalul contractual din instituţiile publice de apărare, ordine publică şi securitate naţională.

Art. 2. - (1) Militarii, polițiștii și polițiștii de penitenciare sunt salarizați în raport cu funcția îndeplinită și cu gradul militar/profesional deținut, ținând seama de:

a) obligațiile legale stabilite în statutele profesionale pentru îndeplinirea cu credinţă a jurământului militar/jurământului de credință;

b) asigurarea permanentă a îndeplinirii prerogativelor constituționale de apărare, ordine publică și securitate națională, precum și a sarcinilor și obiectivelor instituționale;
c) responsabilităţile, atribuţiile, activitățile, rolul, impactul deciziilor, complexitatea şi importanţa socială ale funcţiei îndeplinite;

d) gradul de efort şi/sau de pericol/risc pentru funcția îndeplinită;

e) interdicţiile şi restrângerea exerciţiului unor drepturi, prevăzute de lege;

f) pregătirea şi competenţa profesională.

(2) Militarii au dreptul la soldă lunară compusă din soldă de funcţie şi soldă de grad, precum şi, după caz, din majorări, premii, prime, sporuri, indemnizații, compensații și din alte drepturi salariale prevăzute de lege.

(3) Poliţiştii și polițiștii de penitenciare au dreptul la salariu lunar compus din salariu de funcţie şi salariul gradului profesional deținut, precum şi, după caz, din majorări, premii, prime, sporuri, indemnizații, compensații și din alte drepturi salariale prevăzute de lege.

Secțiunea a 2-a

Soldele de funcţie şi salariile de funcţie

Art. 3. - (1) Pentru funcția îndeplinită, militarii, poliţiştii și polițiștii de penitenciare beneficiază de soldă de funcţie, respectiv de salariu de funcţie, în raport cu responsabilităţile, atribuţiile, rolul, impactul deciziilor, complexitatea şi importanţa socială, cu gradul de efort şi/sau de risc, precum și cu pregătirea şi competenţa profesională necesară.
(2) Soldele de funcţie sau salariile de funcţie corespunzătoare gradelor militare sau profesionale sunt diferențiate prin coeficienţi de ierarhizare, în raport cu nivelul studiilor, eșalonul la care se desfăşoară activitatea, pregătirea profesională, atribuţiile funcţionale, responsabilitățile, complexitatea şi gradul de răspundere necesare.

(3) Limitele coeficienților de ierarhizare ai soldelor de funcţie sau ai salariilor de funcţie pentru funcţiile specifice îndeplinite de militari, polițiști și polițiști de penitenciare sunt prevăzute în capitolul I.1. din prezenta anexă.

(4) Coeficienții de ierarhizare ai soldelor de funcţie sau ai salariilor de funcţie pentru fiecare funcție se stabilesc prin hotărâre a Guvernului, în limitele prevăzute la capitolul I.1. din prezenta anexă, în raport de instituția, structura și eșalonul la care se desfășoară activitatea.

(5) În raport cu activitățile/misiunile/acțiunile cu grad de efort şi/sau de pericol, rolul funcției îndeplinite și impactul deciziilor, la coeficienți de ierarhizare stabiliți potrivit alin. (4) se adaugă maximum 0,40, prin raportare la îndeplinirea uneia sau mai multora dintre următoarele condiții specifice:

a) exercitarea atribuţiilor funcţionale în grad ridicat de efort și/sau de pericol, stabilite potrivit domeniilor de responsabilitate ale unităţii pentru personalul care execută, conduce, coordonează sau contribuie la realizarea misiunilor de operaţii specifice, misiunilor şi/sau activităţilor deosebite ori de specialitate, misiunilor operative de protecţie a demnitarilor, a acţiunilor de gardare, protecţie şi control antiterorist, supraveghere operativă, a procedurilor speciale şi activităţilor de pază, supraveghere, escortare, reeducare, intregrare și asistență medicală și psihologică a reţinuţilor, arestaţilor preventiv, deţinuţilor şi persoanelor față de care s-a dispus măsura educativă a internării într-un centru educativ sau de detenție, precum și persoanelor care au solicitat sau au dobândit o formă de protecţie în România, a activităților de culegere, prelucrare, centralizare, verificare şi valorificare a informaţiilor sau datelor/situaţiilor/documentelor/actelor, de investigaţii, de intervenţie, de efectuare a actelor de cercetare penală specială – până la 70%;

b) desfășurarea activităților de poliție judiciară – până la 40%;

c) încadrarea în structurile centrale ale instituțiilor publice de apărare, ordine publică și securitate națională, stabilite conform organizării și funcționării acestor instituții,  în structuri militare ale NATO sau UE dislocate pe teritoriul României sau în structuri de sprijin a acestora, precum și nominalizarea de încadrare în structurile militare care funcționează pe teritoriul României și care constituie rezerva strategică a operațiilor NATO/UE sau care sunt desemnate ca parte a contribuției naționale la Allied Reaction Force – până la 30%;

d) desfășurarea activităților privind prevenirea și combaterea corupției în rândul personalului propriu – 25%;

e) desfășurarea activităților privind prevenirea și combaterea corupției în rândul personalului propriu – 25%;

f) desfășurarea activităților/misiunilor având în primire cai sau câini de serviciu – 25%.

(6) Rezultatul îndeplinirii condițiilor specifice prevăzute la alin. (5) se evidențiază sub forma unor coeficienți suplimentari pentru soldele de funcție sau salariile de funcție.

(7) Normele de aplicare ale prevederilor alin. (5) și alin. (6), categoriile de personal și mărimea procentului se stabilesc prin ordin al ordonatorului principal de credite. 

Art. 4. - (1) Pentru asigurarea condițiilor de îndeplinire a misiunilor specifice instituțiilor de apărare, ordine publică și securitate națională, în raport cu standardele de competență în activitatea profesională, personalului militar, polițiștilor și polițiștilor de penitenciare li se poate acorda titlul de specialist de clasă/domeniu funcțional.

(2) Titlul de specialist de clasă/domeniu funcțional este ierarhizat, în ordinea crescătoare a calificării, pe trei niveluri: clasa a 3-a, clasa a 2-a, clasa 1. Acesta se obține/menține potrivit condițiilor, criteriilor și standardelor de competență în activitatea profesională pentru îndeplinirea misiunilor specifice stabilite pentru clasa respectivă, prin ordin al ordonatorului principal de credite.

(3) Pentru titlurile de specialist de clasă/domeniu funcțional deținute, la coeficienții de salarizare stabiliți potrivit art.3 alin. (4) se adaugă maximum 0,075, prin raportare la nivelul titlului, sub forma unor coeficienți suplimentari pentru soldele de funcție sau salariile de funcție.

(4) Aplicarea prevederilor alin. (3), specialitățile, condițiile de acordare și de retragere a titlului de specialist de clasă/domeniu funcțional, retrogradarea dintr-o clasă superioară într-una inferioară, criteriile și standardele de competență în activitatea profesională se stabilesc prin ordin al ordonatorului principal de credite.

Art. 5. - (1) Solda de funcţie sau salariul de funcţie se stabilește prin înmulţirea coeficientului de ierarhizare stabilit potrivit art. 3 alin. (1)-(6) și art. 4 alin. (3) cu valoarea de referință.

(2) Solda de funcţie se acordă de la data prevăzută în ordinul de numire ori de chemare sau rechemare în activitate.

(3) Salariul de funcţie se acordă de la data prevăzută în ordinul, dispoziţia sau decizia de numire ori de încadrare sau reintegrare.
Art. 6. - (1) Militarii, poliţiştii și polițiștii de penitenciare au dreptul la 1-7 gradaţii, în raport cu timpul servit în calitate de militar sau poliţist/polițist de penitenciare.

(2) Soldele de funcţie/salariile de funcţie stabilite potrivit art. 5 sunt la gradaţia 0.

(3) Intervalul de timp cuprins între data acordării gradului militar/gradului profesional şi data absolvirii instituţiei militare de învăţământ se ia în calcul la stabilirea de gradaţii. Perioada modulului instruirii individuale nu se ia în calcul la stabilirea de gradaţii.

(4) Intervalele de timp în funcţie de care se acordă cele 7 gradaţii, precum şi procentele corespunzătoare acestora, calculate la solda de funcţie/salariul de funcţie avută/avut la data îndeplinirii condiţiilor de trecere în gradaţie şi incluse în solda de funcţie/salariul de funcţie, sunt următoarele:

a) gradaţia I - de la 3 la 6 ani - şi se determină prin majorarea soldei de funcţie/salariului de funcţie prevăzută la art. 5 cu cota procentuală de 3%, rezultând cuantumul nou al soldei de funcţie/salariului de funcţie;

b) gradaţia a II-a - de la 6 la 9 ani - şi se determină prin majorarea soldei de funcţie/salariului de funcţie prevăzute la lit. a) cu cota procentuală de 3%, rezultând cuantumul nou al soldei de funcţie/salariului de funcţie;

c) gradaţia a III-a - de la 9 la 12 ani - şi se determină prin majorarea soldei de funcţie/salariului de funcţie prevăzute la lit. b) cu cota procentuală de 3%, rezultând cuantumul nou al soldei de funcţie/salariului de funcţie;

d) gradaţia a IV-a - de la 12 la 15 ani - şi se determină prin majorarea soldei de funcţie/salariului de funcţie prevăzute la lit. c) cu cota procentuală de 3%, rezultând cuantumul nou al soldei de funcţie/salariului de funcţie;

e) gradaţia a V-a - de la 15 la 18 ani - şi se determină prin majorarea soldei de funcţie/salariului de funcţie prevăzute la lit. d) cu cota procentuală de 3%, rezultând cuantumul nou al soldei de funcţie/salariului de funcţie;

f) gradaţia a VI-a - de la 18 la 21 ani - şi se determină prin majorarea soldei de funcţie/salariului de funcţie prevăzute la lit. e) cu cota procentuală de 3%, rezultând cuantumul nou al soldei de funcţie/salariului de funcţie;

g) gradaţia a VII-a - peste 21 ani - şi se determină prin majorarea soldei de funcţie/salariului de funcţie prevăzute la lit. f) cu cota procentuală de 3%, rezultând cuantumul nou al soldei de funcţie/salariului de funcţie.

(5) Persoanele chemate sau rechemate în activitate, precum şi rezerviştii concentraţi beneficiază de gradaţii în raport cu vechimea în serviciu avută/stagiul de cotizare realizat, legal stabilit, prin aplicarea succesivă a cotelor procentuale prevăzute la alin. (4), după cum urmează:

a) 3-6 ani, gradaţia I;

b) 6-10 ani, gradaţia a II-a;

c) 10-15 ani, gradaţia a III-a;

d) 15-20 ani, gradaţia a IV-a;

e) 20-25 ani, gradaţia a V-a;

f) peste 25 de ani, gradaţia a VI-a.

(6) Militarii trecuţi în rezervă care sunt rechemaţi în activitate beneficiază de numărul de gradaţii avut înainte de trecerea în rezervă, dacă acesta este mai mare decât cel cuvenit prin aplicarea prevederilor alin. (5), luându-se în calcul pentru acordarea gradaţiei următoare şi vechimea scursă de la acordarea ultimei gradaţii până la data schimbării poziţiei de activitate.

(7) Prevederile alin. (5)-(6) se aplică şi absolvenţilor instituţiilor militare de învăţământ pentru vechimea în serviciu avută, respectiv pentru stagiul de cotizare realizat până la data intrării în aceste instituţii şi, după caz, soldaţilor şi gradaţilor voluntari profesionişti în corpul cadrelor militare în activitate pentru vechimea în serviciu avută, respectiv pentru stagiul de cotizare realizat până la data schimbării poziţiei de activitate.

(8) Prevederile alin. (5)-(7) se aplică în mod corespunzător şi poliţiştilor/polițiștilor de penitenciare.

(9) Gradaţia obţinută se acordă cu începere de la data de întâi a lunii următoare celei în care s-au împlinit condiţiile de acordare.
Art. 7. – (1) Militarii, poliţiştii și polițiștii de penitenciare împuterniciţi, în condițiile legii, pentru îndeplinirea atribuţiilor altor funcţii decât cele în care sunt numiți beneficiază, pe perioada împuternicirii, de solda de funcţie sau de salariul de funcţie pentru funcţiile în care sunt împuterniciţi, dacă acestea sunt mai mari, în condiţiile stabilite prin norme metodologice aprobate prin ordin al ordonatorului principal de credite.

(2) Normele metodologice privind împuternicirea pentru îndeplinirea atribuţiilor funcţiilor se stabilesc prin ordin al ordonatorului principal de credite.

Secțiunea a 3-a

Solda de grad și salariul gradului profesional deținut
Art. 8. - (1) Militarii, poliţiştii și polițiștii de penitenciare beneficiază de soldă de grad sau de salariul gradului profesional deținut, pentru asigurarea permanentă a îndeplinirii prerogativelor constituționale de apărare, ordine publică și securitate națională, precum și a sarcinilor și obiectivelor instituționale, pentru asigurarea confidențialității informațiilor clasificate, precum şi pentru interdicţiile şi restrângerea exerciţiului unor drepturi, prevăzute de lege.

(2) Soldele de grad sau salariile gradului profesional deținut sunt diferențiate prin coeficienţi de ierarhizare, în raport cu gradul militar sau gradul profesional.

(3) Coeficienții de ierarhizare ai soldelor de grad și ai salariilor gradului profesional deținut sunt prevăzuți în capitolul I.2. din prezenta anexă.

(4) Solda de grad şi salariul gradului profesional deținut se stabilesc prin înmulţirea coeficienților de ierarhizare prevăzuți în capitolul I.2. din prezenta anexă cu valoarea de referință.

(5) Solda de grad se plăteşte de la data acordării gradului militar, respectiv a înaintării în gradul militar următor.

(6) Salariul gradului profesional deținut se plăteşte de la data obţinerii gradului profesional, respectiv a avansării în gradul profesional următor.

Secțiunea a 4-a

Drepturile aferente unor misiuni sau activități specifice desfăşurate în instituţiile publice de apărare, ordine publică şi securitate naţională pentru îndeplinirea obligațiilor legale stabilite în statutele profesionale
Art. 9. - (1) Militarii, poliţiştii și polițiștii de penitenciare care desfăşoară activităţi sau operațiuni cu muniţii, pulberi, explozivi şi substanțe toxice speciale sau care desfăşoară activităţi specifice la calamităţi naturale beneficiază de o primă pentru activități deosebit de periculoase de până la 30% din solda de funcție/salariul de funcție, diferenţiată în funcţie de gradul de periculozitate, proporţional cu timpul efectiv lucrat.

(2) Militarii, poliţiştii și polițiștii de penitenciare care desfăşoară activităţi în condiţii de muncă grele beneficiază de un spor de până la 5% din solda de funcție/salariul de funcție, diferenţiat în funcţie de condiţiile de muncă determinate, proporţional cu timpul efectiv lucrat. În raport de condițiile de muncă stabilite/determinate, nu se poate acorda decât un singur spor pentru o perioadă de referință.

(3) În aplicarea alin. (1) și (2), activităţile, operațiunile, locurile, condițiile de muncă şi procentul de acordare al drepturilor se stabilesc prin regulamentul cadru prevăzut la art.20 din prezenta lege.

(4) În vederea acordării sporului prevăzut la alin. (2), la începutul fiecărui an, la nivelul unității se numeşte o comisie constituită din şefii structurilor și persoana cu atribuții privind sănătatea şi securitatea în muncă, care consemnează personalul beneficiar, activitățile și procentul de acordare a sporului într-un proces-verbal, aprobat de șeful unității.

(5) Militarii, poliţiştii și polițiștii de penitenciare care îşi desfăşoară permanent activitatea în localităţi sau zone izolate ori în care atragerea personalului se face cu greutate beneficiază de un spor de izolare de până la 15% din solda de funcție/salariul de funcție, diferenţiat în funcție de localitate sau zonă.

(6) Localităţile sau zonele izolate ori în care atragerea personalului se face cu greutate, prevăzute la alin. (5), criteriile şi procentul sporului de izolare pentru fiecare localitate sau zonă se stabilesc prin norme metodologice aprobate prin ordin al ordonatorului principal de credite.

(7) Militarii, polițiștii și polițiștii de penitenciare care exercită activităţi de control financiar preventiv propriu sau desfăşoară activități de audit pentru misiunile sau activitățile instituțiilor publice de apărare, ordine publică şi securitate naţională beneficiază de un spor de 10% la solda de funcţie sau salariul de funcţie, în condițiile stabilite prin norme metodologice aprobate prin ordin al ordonatorului principal de credite.

(8) Dispoziţiile legale prin care sunt stabilite sporuri și alte drepturi salariale pentru personalul din alte domenii de activitate din sectorul bugetar se aplică militarilor, poliţiştilor și polițiștilor de penitenciare care desfășoară activități similare, cu avizul Ministerului Muncii, Familiei, Tineretului şi Solidarității Sociale, prin norme metodologice aprobate prin ordin al ordonatorului principal de credite.

(9) Militarii, poliţiştii și polițiștii de penitenciare care beneficiază de sporurile prevăzute la  alin.(2) și alin. (5) nu beneficiază de drepturile acordate în condiții similare potrivit alin. (8).

(10) Drepturile prevăzute la alin. (1) și (5) nu se iau în calcul la determinarea limitei sporurilor, compensaţiilor, adaosurilor, primelor, premiilor şi indemnizaţiilor, prevăzută la art.21 alin.(2) din prezenta lege.

Art. 10. - (1) Militarii, poliţiştii și polițiștii de penitenciare care, pentru realizarea funcțiilor, obiectivelor sau atribuțiilor legale ale instituţiilor din sistemul de apărare, ordine publică și securitate națională, desfășoară activități/misiuni speciale sau de excepție, stabilite/considerate ca atare de către conducătorii acestora, pot beneficia de o compensație de până la 25% din solda de funcție/salariul de funcție. Pentru personalul care ocupă funcțiile de la nr. crt. 1-3 din capitolul I pct.1, prin raportare la nivelul de coordonare, supervizare și impact al deciziilor, la compensația stabilită potrivit prevederilor prezentului articol se poate adăuga până la 5% din solda de funcție/salariul de funcție.

(2) Dreptul prevăzut la alin. (1) poate fi acordat pentru cel mult 5% din numărul total de posturi prevăzute în statele de organizare, în limita a 10% din suma soldelor de funcţie/salariilor de funcţie și soldelor de grad/salariilor gradului profesional deţinut, cumulat pe total buget, pentru fiecare ordonator principal de credite.

(3) Condiţiile de acordare a dreptului prevăzut la alin. (1) se stabilesc prin norme metodologice aprobate prin ordin al ordonatorului principal de credite.

Art. 11. - Personalul aeronavigant definit la art. 8, 17 şi 31 din Legea nr. 35/1990 privind Statutul personalului aeronautic din aviaţia militară a României, cu modificările şi completările ulterioare, denumit în continuare Statut, încadrat potrivit statului de organizare, în funcţii specifice categoriei de personal aeronautic din care face parte şi care desfăşoară efectiv activităţi aeronautice, beneficiază, în condiţiile prevăzute de Statut, de următoarele prime:

a) prima de clasificare;

b) prima orară de zbor;

c) prima de paraşutare;

d) prima specială pentru încercarea, recepţia şi verificarea în zbor a tehnicii aeronautice.

Art. 12. - (1) Prima de clasificare se acordă lunar personalului navigant de aviaţie şi paraşutiştilor militari, în limitele a 8-30% din solda de funcţie, diferenţiată în raport cu titlul de clasificare deţinut, categoria de personal navigant, aeronave şi activităţi.

(2) Pentru militarii în termen, prima de clasificare se calculează la solda de funcţie minimă cuvenită unui soldat gradat profesionist, cu o gradaţie.

   

Art. 13. - (1) Prima orară de zbor se acordă tuturor categoriilor şi specialităţilor de personal navigant de aviaţie, definite la art. 9 şi 17 din Statut, astfel:

a) prima orară de zbor se acordă pilotului comandant de bord, diferenţiat în funcţie de categoria de aeronave şi de condiţiile de zbor, în procente cuprinse între 2-10% din 1/3 a soldei de funcţie prevăzute în statul de organizare pentru comandantul de escadrilă/similar;

b) pentru zborurile executate în echipaj, membrii acestora au dreptul la prima orară de zbor, calculată în limitele a 50-85% din prima orară de zbor a pilotului comandant de bord, în raport cu categoria de personal navigant şi cu activităţile pe care le desfăşoară la bordul aeronavei.

(2) În funcţie de tipul şi de dificultatea misiunii de zbor, de condiţiile în care se execută zborul şi de categoria de aeronave respectivă, prima orară de zbor stabilită la alin. (1) se majorează în limitele a 50-200%.

(3) Drepturile salariale prevăzute la alin. (1) şi (2) se acordă în acelaşi cuantum ambilor piloţi de pe aeronave de instrucţie şi de luptă, în cazul zborurilor de încercare, recepţie şi verificare a aeronavelor, pentru cercetarea meteorologică, demonstrative sau în cadrul aplicaţiilor şi antrenamentelor.

(4) Pentru misiunile executate cu aeronave peste hotare sau în cadrul companiilor civile de transport aerian, drepturile salariale prevăzute la alin. (1) şi (2) se acordă, pentru întregul traiect de zbor, în cuantumurile prevăzute de reglementările în vigoare pentru aviaţia civilă.

(5) Prima orară de zbor se plăteşte în funcţie de durata misiunii de zbor rezultată din registrele de cronometraj. În cazurile în care calificativele obţinute în urma executării zborurilor nu sunt pozitive, durata acestora nu se ia în calcul la plata primelor orare de zbor.

   

Art. 14. - (1) Prima de paraşutare se acordă lunar tuturor categoriilor şi specialităţilor de personal aeronavigant, definite la art. 9, 10 şi 17 din Statut, în procente cuprinse între 2-8% din 1/3 a soldei de funcţie prevăzute în statul de organizare pentru comandantul de batalion paraşutişti/similar, pentru fiecare paraşutare executată, diferenţiat în raport cu condiţiile de lansare şi aterizare, cu condiţiile de zbor şi meteorologice şi cu dificultatea lansării.

(2) Pentru paraşutările executate sub formă de exerciţii combinate, cu acţionarea comenzii manuale, cu deschiderea paraşutei de rezervă, cu lansarea cu container de luptă sau materiale şi de la înălţimi şi viteze periculoase de lansare, personalului aeronavigant definit la art. 9, 10 şi 17 din Statut i se acordă compensaţii în procente cuprinse între 1-5% din 1/3 a soldei de funcţie prevăzute în statul de organizare pentru comandantul de batalion paraşutişti/similar.

(3) Pentru catapultarea din aeronavă, piloţilor li se acordă prime echivalente cu:

a) suma soldei de funcţie și soldei de grad, în cazul catapultării ca urmare a unui caz de forţă majoră prevăzut în instrucţiunile de pilotaj;

b) de două ori suma prevăzută la lit. a), în cazul catapultării de încercare-testare sau recepţie a sistemelor de salvare.

   

Art. 15. - (1) Prima specială pentru încercarea, recepţia şi verificarea în zbor a tehnicii aeronautice se acordă tuturor categoriilor şi specialităţilor de personal aeronavigant, definite la art.8 şi 17 din Statut, astfel:

a) pentru zborurile de încercare, recepţie şi verificare a aeronavelor prototip şi a celor nou-construite, personalului navigant de aviaţie i se acordă prime speciale, calculate în procente faţă de 1/3 a soldei de funcţie prevăzute în statul de organizare pentru comandantul escadrilei de aviaţie/similar, la categoria respectivă de aeronave, după cum urmează:

i) pentru primul zbor al unei aeronave prototip, în limitele a 200-500%, în funcţie de categoria de aeronave;

ii) pentru primul zbor al unei aeronave nou-construite, în limitele a 30-70%, în funcţie de categoria de aeronave;

iii) pentru fiecare zbor de încercare a unei aeronave nou-construite, prevăzut în programele de încercare pentru omologare sau de casă (cu excepţia primului zbor), în limitele a 5-20%, în funcţie de categoria de aeronave;

iv) pentru fiecare zbor de încercare a produselor noi de aviaţie (motoare, sisteme de salvare, rachete, muniţii, bombe, instalaţii de armament şi anvelope), în limitele a 4-15%;

b) pentru paraşutările executate în scopul încercării, recepţiei şi verificării paraşutelor prototip sau nou-construite, paraşutiştilor li se acordă prime speciale, calculate în procente faţă de 1/3 a soldei de funcţie prevăzute în statul de organizare pentru comandantul de batalion paraşutişti/similar, după cum urmează:

i) pentru fiecare paraşutare de omologare a produselor prototip şi serie zero, în limitele a 10-20%, în funcţie de categoria şi tipul de paraşută;

ii) pentru fiecare paraşutare de recepţie şi verificare a produselor noi, în limitele a 5-10%, în funcţie de categoria şi tipul de paraşută;

c) pentru zborurile de încercare a unei aeronave după reparaţia capitală sau medie, pentru recepţia unei aeronave noi sau reparate, precum şi pentru verificarea după executarea unor lucrări de importanţă majoră (lucrări regulamentare, schimbări de agregate de motoare) se acordă prime speciale, calculate în limitele a 4-18% din 1/3 a soldei de funcţie prevăzute în statul de organizare pentru comandantul escadrilei de aviaţie/similar, la categoria respectivă de aeronave;

d) pentru paraşutările executate în scopul recepţiei paraşutelor după reparaţia capitală sau medie, precum şi pentru verificările prin paraşutare a produselor la care s-au executat lucrări de importanţă majoră, paraşutiştilor li se acordă prime speciale în procente faţă de 1/3 a soldei de funcţie prevăzute în statul de organizare pentru comandantul de batalion paraşutişti/similar, în limitele a 4-8%.

(2) Primele speciale stabilite la alin. (1) lit. a) şi c) se acordă membrilor echipajului în cuantum de 75% din prima pilotului comandant de bord, iar pentru încercarea sau recepţia aeronavelor de instrucţie şi de luptă, integral ambilor piloţi.

    

Art. 16. - Personalul aeronautic nenavigant, definit la art. 12, 17 şi 31 din Statut, încadrat, potrivit statului de organizare, în funcţii specifice categoriei de personal aeronautic din care face parte şi care desfăşoară efectiv activităţi aeronautice, beneficiază în condiţiile prevăzute de statut de următoarele prime:

a) prima de clasificare;

b) prima de specializare;

c) prima pentru asigurarea activităţilor aeronautice.

    

Art. 17. - Prima de clasificare se acordă lunar personalului aeronautic nenavigant, cu excepţia inginerilor şi subinginerilor, în limitele a 5-19% din solda de funcţie, diferenţiat în raport cu titlul de clasificare deţinut, categoria de personal nenavigant şi categoria de tehnică aeronautică.

    

Art. 18. - Prima de specializare se acordă lunar ofiţerilor ingineri şi subingineri de aviaţie, de transmisiuni aeronautice şi protecţia navigaţiei aeriene, în limitele a 8-22% din solda de funcţie, diferenţiat în raport cu titlul de specializare deţinut, categoria de personal nenavigant şi categoria de tehnică aeronautică.

    

Art. 19. - (1) Primele pentru asigurarea activităţilor aeronautice se acordă tuturor categoriilor şi specialităţilor de personal aeronautic nenavigant, definite la art. 12 şi 17 din Statut, precum şi inginerilor, subinginerilor şi tehnicienilor de bord, astfel:

a) prima de aterizare se acordă lunar personalului tehnic-ingineresc de aviaţie, definit la art.13 şi 17 din Statut, din unităţi (similare) care execută activităţi de pregătire pentru zbor a aeronavelor, exploatează la sol şi în zbor aeronave, exploatează şi întreţin mijloace tehnice de aerodrom, echipamente de altitudine şi de prevenire a evenimentelor de zbor prin mijloace tehnice de control obiectiv, diferenţiat pe categorii de funcţii ale personalului şi tipuri de aeronave, în limitele a 0,04-3% din 1/3 a soldei de funcţie, pentru fiecare aterizare urmată de refacerea capacităţii de zbor;

b) pentru aterizările executate în cadrul starturilor de noapte, prima de aterizare prevăzută la lit. a) se majorează cu 50%;

c) pentru personalul tehnic-ingineresc de aviaţie care execută activităţi de pregătire pentru zbor, exploatează la sol şi în zbor sisteme de aeronave fără pilot la bord, exploatează şi întreţin mijloace tehnice de aerodrom, echipamente de altitudine şi de prevenire a evenimentelor de zbor prin mijloace tehnice de control obiectiv, operatorii de aeronave fără pilot la bord şi operatorii la distanţă, prima de aterizare/lansare reprezintă un cuantum în limitele a 5-40% din solda de funcţie, pentru fiecare lansare, diferenţiat pe categorii şi tipuri de aeronave fără pilot la bord;

d) personalul aeronautic care execută activităţi de exploatare a simulatoarelor de zbor beneficiază de o primă pentru asigurare tehnică, în cuantum de 0,10-0,50% din solda de funcţie, pentru fiecare oră de funcţionare a simulatorului în procesul de instruire a personalului navigant, diferenţiat pe categorii şi tipuri de simulatoare;

e) soldaţii şi gradaţii profesionişti în activitate, precum şi militarii în termen, calificaţi, care desfăşoară activităţi de asigurare tehnică de aviaţie, beneficiază lunar de o primă de aterizare în limitele a 0,5-2,5% din solda de funcţie corespunzătoare gradului de caporal clasa I, pentru fiecare aterizare, urmată de refacerea capacităţii de zbor, diferenţiat pe categorii de aeronave şi activităţi;

f) prima pentru asigurarea tehnică a zborului se acordă lunar personalului tehnic-ingineresc de aviaţie, definit la art. 13 şi 17 din Statut, care execută lucrări regulamentare, periodice şi de întreţinere, reparaţii curente şi modernizări ale tehnicii de aviaţie, precum şi activităţi de conducere a proceselor de exploatare, reparare-fabricare, asimilare şi experimentare a tehnicii de aviaţie şi de asigurare cu tehnică de aviaţie. Face excepţie personalul tehnic-ingineresc de aviaţie din unităţile de reparare-fabricare a tehnicii aeronautice şi din comisiile de reprezentanţi militari de pe lângă acestea, în funcţie de numărul orelor de zbor realizate, la eşalonul respectiv, diferenţiat pe categorii de personal şi categorii de aeronave, în limitele a 0,003-0,1% din solda de funcţie, pentru ora de zbor;

g) pentru personalul de comandă din unităţile care operează tehnica de avioane fără pilot se acordă, la sfârşitul fiecărui an, o primă pentru asigurarea zborului, egală cu valoarea soldei de funcţie, în vigoare în luna decembrie, proporţional cu îndeplinirea planului anual de lansări ale avioanelor;

h) prima de reparaţii se acordă lunar personalului tehnic-ingineresc de aviaţie, de transmisiuni aeronautice şi protecţia navigaţiei aeriene din unităţile de reparare-fabricare a tehnicii aeronautice şi comisiile de reprezentanţi militari de pe lângă acestea, care execută sau conduc activităţi de reparaţii, modernizări, proiectare, fabricare, asimilare şi experimentare a tehnicii aeronautice militare, precum şi recepţia acesteia din fabricaţie şi reparaţie, în funcţie de tehnica reparată, fabricată şi recepţionată, diferenţiat pe categorii de personal şi în raport cu complexitatea lucrărilor, în procent de 0,2-15% din solda de funcţie, pentru fiecare produs recepţionat de beneficiar;

i) prima de start se acordă lunar meteorologilor, personalului tehnic de transmisiuni aeronautice şi protecţia navigaţiei aeriene şi personalului tehnic auto care execută, organizează sau conduc activităţi specifice asigurării starturilor de zbor cu aeronave militare, în funcţie de numărul de starturi de zbor executate/misiuni independente, în limitele a 1-2% din solda de funcţie, pentru fiecare start, diferenţiat pe categorii de personal şi aeronave;

j) prima de dirijare se acordă lunar navigatorilor de sol pentru conducerea, dirijarea şi coordonarea activităţii de zbor a aeronavelor militare, în funcţie de numărul de aeronave conduse, dirijate sau coordonate, în limitele a 0,02-2% din solda de funcţie, diferenţiat pe categorii de personal, tehnică aeronautică şi activităţi;

k) prima orară de zbor se acordă pilotului la distanţă, diferenţiat în funcţie de categoria de aeronave şi de condiţiile de zbor, în procente cuprinse între 2 şi 10% din 1/4 a soldei de funcţie prevăzute în statul de organizare pentru comandantul de escadrilă/similar;

l) pentru operatorii sarcină utilă aeronave fără pilot la bord cu masa maximă la decolare mai mare sau egală cu 150 kg, se acordă prima orară de zbor calculată în limitele a 50-85% din prima orară de zbor a pilotului la distanţă, în raport cu categoriile şi tipurile de aeronave fără pilot la bord, iar pentru operatorii sarcină utilă aeronave fără pilot la bord cu masa maximă la decolare mai mică de 150 kg, se acordă prima de aterizare/lansare calculată în limitele a 50-85% din prima de aterizare/lansare a operatorului de aeronave fără pilot la bord/operatorului la distanţă, în raport cu categoriile şi tipurile de aeronave fără pilot la bord.

(2) Prin start executat se înţelege startul îndeplinit în proporţie de cel puţin 50% din durata planificată, la care specialistul respectiv a desfăşurat activităţi specifice de asigurare a zborului.

(3) Prin misiune independentă se înţelege zborul executat la ordin de o aeronavă izolată sau, după caz, formaţie de aeronave, la care specialistul respectiv a desfăşurat activităţi specifice de asigurare a zborului.

    

Art. 20. - (1) În cazul imposibilităţii desfăşurării activităţilor aeronautice specifice categoriei de personal aeronautic din care face parte, ca urmare a unui eveniment de aviaţie, a unei boli profesionale sau a unor defecţiuni cauzate de activităţile aeronautice desfăşurate, personalul aeronautic beneficiază de:
a) toate drepturile prevăzute pentru categoria de personal aeronautic din care face parte, pe timpul recuperării capacităţii de muncă, până la stabilirea situaţiei medico-militare, fără a se depăşi însă durata de 2 ani;

b) o compensaţie la suma soldei de funcţie și soldei de grad, astfel încât noile drepturi salariale să nu se micşoreze, în cazul în care desfăşoară alte activităţi militare decât cele specifice categoriei de personal aeronautic din care face parte, până la limita de vârstă prevăzută la art.45 din Statut.

(2) Compensaţia reprezintă diferenţa dintre suma soldei de funcţie și soldei de grad, şi prima de clasificare, cumulate, avute ca personal aeronautic, şi suma soldei de funcţie și soldei de grad cuvenite pentru funcţia în care este încadrat cel în cauză.

(3) Prevederile alin. (1) lit. b) se aplică pentru personalul aeronautic care are o vechime efectivă în serviciu de cel puţin 80% din vechimea minimă prevăzută de legislaţia în vigoare pentru pensionare.

    

Art. 21. - (1) În conformitate cu art. 57 din Statut, prevederile prezentei secţiuni se aplică în mod corespunzător personalului aeronautic din Ministerul Apărării Naţionale încadrat, potrivit statului de organizare, în funcţii specifice categoriei de personal aeronautic din care face parte şi care desfăşoară efectiv activităţi aeronautice, precum şi militarilor din unităţile de toate armele şi celor detaşaţi în afara Ministerului Apărării Naţionale, care execută activităţi aeronautice militare.

(2) Pentru personalul aeronautic definit de Statut, care participă la misiuni şi operaţii în afara teritoriului statului român, prevederile art. 11 - 20 se aplică în mod corespunzător.

(3) Baza de calcul al primelor şi compensaţiilor acordate în lei personalului aeronautic prevăzut la alin. (2) se constituie, în mod corespunzător, din solda de funcţie prevăzută de statul de organizare sau, după caz, prin ordinul de numire/detaşare pentru fiecare participant la misiuni în afara teritoriului statului român.

(4) Personalul aeronautic trimis în misiune permanentă în străinătate, care încadrează funcţiile alocate României în cadrul Grupului de transport aerian de mare capacitate (HAW), beneficiază de următoarele drepturi în valută:

a) personalului navigant, aşa cum este definit la art. 8 şi 31 din Statut, i se acordă o primă orară de zbor la nivelul a 1% din salariul lunar în valută. Pentru misiunile executate în zonele de conflict sau în teatrele de operaţii, prima orară de zbor se măreşte cu 100%. Prima orară de zbor se plăteşte în funcţie de durata zborului rezultată din registrele de cronometraj sau din documentele similare utilizate de HAW. Pentru catapultarea din aeronavă, piloţilor li se acordă o primă egală cu un salariu lunar în valută;

b) personalului aeronautic nenavigant, aşa cum este definit la art. 12 din Statut, care execută activităţi de pregătire pentru zbor a aeronavelor, exploatează la sol şi în zbor aeronave, exploatează şi întreţine mijloace tehnice de aerodrom, echipamente de altitudine şi de prevenire a evenimentelor de zbor, i se acordă o primă de aterizare la nivelul a 1% din salariul lunar în valută, pentru fiecare aterizare. Pentru aterizările executate în cadrul starturilor de noapte, prima de aterizare se majorează cu 50%;

c) personalului tehnic-ingineresc de aviaţie, aşa cum este definit la art. 13 din Statut, care execută lucrări de exploatare, întreţineri curente şi reparaţii ale tehnicii de aviaţie, i se acordă o primă pentru asigurarea tehnică a zborului la nivelul a 0,1% din salariul lunar în valută, pentru fiecare oră de zbor asigurată tehnic.

    

Art. 22. - (1) Pentru personalul, altul decât cel prevăzut la art. 11, se acordă următoarele prime pentru coborârile pe frânghie din elicopter:

a) pentru personalul care execută rapel din elicopter, 2% din solda de funcţie/salariul de funcţie al comandantului/şefului unităţii din care face parte personalul respectiv, pentru fiecare coborâre;

b) pentru personalul care execută coborâre rapidă pe frânghie din elicopter, 3% din solda de funcţie/salariul de funcţie al comandantului/şefului unităţii din care face parte personalul respectiv, pentru fiecare coborâre.

Art. 23. - (1) Personalul din subunităţile şi unităţile marinei militare, ambarcat pe nave de suprafaţă, are dreptul la o primă de ambarcare, astfel:

a) pe timpul cât navele se află în baza lor permanentă:

(i) personalul militar şi personalul civil - 15% din solda de funcţie/salariul de bază;

(ii) elevii şi studenţii instituţiilor de învăţământ pentru formarea personalului militar - 10% din solda de funcţie minimă cuvenită unui soldat gradat profesionist;

b) pe timpul cât navele se deplasează din baza lor permanentă pentru instrucţii, aplicaţii sau alte misiuni, pe lângă drepturile prevăzute la lit. a), mai beneficiază de:

(i) personalul militar şi personalul civil - 15% din solda de funcţie/salariul de bază;

(ii) elevii şi studenţii instituţiilor de învăţământ pentru formarea personalului militar - 10% din solda de funcţie minimă cuvenită unui soldat gradat profesionist.

(2) Prin personal ambarcat se înţelege personalul încadrat potrivit statelor de organizare ale navelor respective, precum şi cel ambarcat pentru diverse misiuni, inspecţii, controale, verificări, reparaţii ordonate sau planificate de organele competente în documentele care atestă prezenţa la bordul navelor.

Art. 24. - Membrii echipajelor de pe nave care conduc, coordonează, evaluează sau execută efectiv manevrele de plecare şi de acostare, precum şi alte manevre şi activităţi periculoase beneficiază de o primă egală cu 50% din solda de funcţie/salariul de bază zilnic, indiferent de numărul de manevre din zona respectivă.

Art. 25. - Personalul care execută salturi din elicoptere în apă are dreptul, pentru fiecare salt, la o primă, astfel:

a) personalul militar şi personalul civil - 1% din solda de funcţie prevăzută în statul de organizare pentru comandantul unităţii de scafandri;

b) elevii şi studenţii instituţiilor de învăţământ pentru formarea personalului militar - 1% din solda de funcţie minimă cuvenită unui soldat gradat profesionist.

    

Art. 26. - (1) Scafandrii militari şi civili brevetaţi beneficiază de o primă de clasificare în limitele a 5-30% din solda de funcţie/salariul de bază, diferenţiat în raport cu titlul de clasificare deţinut.

(2) Scafandrii brevetaţi şi scafandrii cursanţi au dreptul pentru orice scufundare reală sau în simulatoare, care cuprinde timpul compresiei, lucrul efectiv şi decompresia, la o primă orară sau zilnică, în procente, din 1/3 a soldei de funcţie prevăzute în statul de organizare pentru comandantul de divizion scafandri, astfel:

a) pentru scufundarea autonomă cu circuit deschis, scufundarea cu alimentare de la suprafaţă sau scufundarea cu turela deschisă, o primă orară de 1-5%;

b) pentru scufundarea autonomă cu circuit semiînchis, o primă orară de 1,5-6%;

c) pentru scufundarea autonomă cu circuit închis, o primă orară de 2-3%;

d) pentru scufundarea unitară cu turela închisă, scufundarea unitară cu minisubmarin sau scufundarea unitară în simulatoare, o primă orară de 3-7%;

e) pentru scufundarea în saturaţie, o primă zilnică de 12-50%.

(3) Pentru scufundările reale, executate de scafandrii de mare adâncime, în scop de antrenament, prima se diminuează cu 20%.

(4) Pentru scufundările reale care se execută în apă, cu temperatura mai mică de 10° C, precum şi pentru cele de testare de noi procedee, echipamente sau aparatură de scufundare, prima de scufundare se majorează cu 25%.

(5) Pentru scufundări reale în cadrul misiunilor de tip EOD, prima se majorează cu 100%.

    

Art. 27. - (1) Scafandrii lansaţi sau recuperaţi din/de vedete rapide, submarin sau elicopter beneficiază de o primă de salt sau de recuperare, în procente, din 1/3 a soldei de funcţie prevăzută în statul de organizare pentru comandantul de divizion scafandri, astfel: 

	Lansare

Recuperare
	Vedetă
	Elicopter
	Submarin

	
	Viteză
	Staționare
	Evoluție
	Sas
	Tub lansare torpilă

	
	12 Nd
	24 Nd
	
	
	
	

	
	%
	%
	%
	%
	%
	%

	Cu micul echipament
	2
	3
	3
	4
	-
	-

	Cu echipament complet
	3
	4
	4
	5
	5,5
	6


(2) Pentru misiunile de luptă reale, prima de salt sau de recuperare se majorează cu 100%.

    

Art. 28. - Membrii echipajelor submersibilelor de cercetare şi intervenţie, precum şi personalul de altă specialitate, care, prin natura funcţiei, execută imersiuni în incintă nepresurizată, au dreptul la o primă orară de 2,5-5% din solda de funcţie prevăzută în statul de organizare pentru comandantul de divizion scafandri.

    

Art. 29. - Membrii echipei de suprafaţă care asigură scufundările din punct de vedere organizatoric, tehnic şi medical, stabiliţi în conformitate cu normele de organizare şi conducere a activităţilor de scufundare din unitatea de scafandri, au dreptul la o primă orară sau zilnică de 10-25% din prima de scufundare orară sau zilnică de care beneficiază scafandrii brevetaţi.

    

Art. 30. - Prima orară sau zilnică de scufundare se acordă şi personalului de altă specialitate care, prin natura atribuţiilor de serviciu, execută scufundări reale sau în simulatoare.

    

Art. 31. - Pe timpul desfăşurării activităţilor de control la bordul navelor româneşti şi străine în cadrul misiunilor de luptă, reglementate prin ordin al ordonatorului principal de credite, personalul echipelor specializate beneficiază de o compensaţie de 30% din solda de funcţie.

    

Art. 32. - Personalul militar şi personalul civil, ambarcat pe submarine, beneficiază de o primă de ambarcare de 30% din solda de funcţie/salariul de bază, iar elevii şi studenţii instituţiilor de învăţământ pentru formarea personalului militar de o primă de ambarcare de 10% din solda de funcţie minimă cuvenită unui soldat gradat profesionist.

Art. 33. - (1) Pe timpul navigaţiei în imersiune, personalul militar şi personalul civil beneficiază de o primă orară de imersiune de 2% din solda de funcţie prevăzută în statul de organizare pentru comandantul submarinului, iar elevii şi studenţii instituţiilor de învăţământ pentru formarea personalului militar, de o primă de imersiune de 10% din solda de funcţie minimă cuvenită unui soldat gradat profesionist.

(2) Pentru navigaţia submarinului la adâncimi cuprinse între 100-200 m, prima orară de imersiune se dublează, iar pentru navigaţia la adâncimi de peste 200 m, aceasta se triplează.

(3) Pentru fiecare intrare sau ieşire în/din imersiune se adaugă 30% din valoarea primei orare de imersiune.

    

Art. 34. - Personalul ambarcat pe submarine care participă la proba de imersiune la mare adâncime beneficiază de o primă egală cu două solde de funcţie ale comandantului de submarin.

Art. 35. - Pentru ieşirea din submarinul avariat, membrii echipajului primesc o primă echivalentă cu 4 solde de funcţie ale comandantului de submarin.

    

Art. 36. – (1) Dispozițiile art. 11-35 se aplică în mod corespunzător militarilor, poliţiştilor şi poliţiştilor de penitenciare care îşi desfăşoară activitatea în situaţii similare, în condiţiile stabilite prin ordin al ordonatorului principal de credite.

(2) Condiţiile de acordare a primelor şi compensaţiilor, precum şi diferenţierea procentelor/cuantumurilor în cadrul limitelor, prevăzute la art. 11-35, pe categorii de personal, tehnică şi activităţi, se stabilesc prin norme aprobate de ordonatorul principal de credite.

(3) Drepturile prevăzute la art. 11-35 nu se iau în calcul la determinarea limitei sporurilor, compensaţiilor, adaosurilor, primelor, premiilor şi indemnizaţiilor, prevăzută la articolul 21 alin.(2) din prezenta lege.

Secțiunea a 5-a

Dispoziții specifice

Art. 37. - (1) Militarii, poliţiştii și polițiștii de penitenciare care urmează cursuri de zi în cadrul instituţiilor de învăţământ superior sau cursuri de carieră şi nivel, precum şi alte activităţi de perfecţionare sau formare continuă, în interesul şi cu acordul instituţiilor de apărare, ordine publică şi securitate naţională din care fac parte, beneficiază de solda de funcţie avută sau salariul de funcţie avut şi de solda de grad sau salariul gradului profesional deținut, precum şi de drepturile cuvenite, potrivit activităţii desfăşurate, în condiţiile stabilite prin norme metodologice aprobate prin ordin al ordonatorului principal de credite.
(2) Militarii, poliţiştii și polițiștii de penitenciare beneficiază de solda lunară sau salariul lunar până la data trecerii în rezervă sau direct în retragere ori a încetării raporturilor de serviciu.

(3) Termenul legal de predare a funcției nu poate depăși 22 de zile lucrătoare, iar dacă termenul legal de predare a funcției depășește data trecerii în rezervă sau a încetării raporturilor de serviciu, plata soldei lunare/salariului lunar se face, în continuare, până la terminarea predării.

(4) Militarii, poliţiştii și polițiștii de penitenciare puși la dispoziţie în situaţii temeinic justificate, potrivit legii, beneficiază de solda de funcţie avută sau salariul de funcţie avut și de solda de grad sau salariul gradului profesional deținut, precum şi de celelalte drepturi salariale, potrivit activităţii desfăşurate, în condiţiile prevăzute prin norme metodologice aprobate prin ordin al ordonatorului principal de credite.

(5) Militarii, poliţiştii și polițiștii de penitenciare puși la dispoziţie, potrivit legii, ca urmare a punerii în mişcare a acţiunii penale, ca efect al trimiterii în judecata unei instanţe penale, în stare de libertate, precum şi cel eliberat pe cauţiune, după caz, beneficiază de solda de funcţie sau salariul de funcţie la nivelul minim pentru gradul militar sau gradul profesional deținut şi de solda de grad sau salariul gradului profesional deținut, precum şi de celelalte drepturi salariale, potrivit activităţii desfăşurate, în condiţiile prevăzute prin norme metodologice aprobate prin ordin al ordonatorului principal de credite.

(6) Militarii, poliţiştii și polițiștii de penitenciare arestați nu beneficiază de soldă lunară sau salariu lunar, începând cu data suspendării din funcţie.

(7) Militarii, poliţiştii și polițiștii de penitenciare cărora li s-au aplicat prevederile alin. (5) și (6) pentru care s-a dispus scoaterea de sub urmărirea penală, achitarea sau încetarea urmăririi penale ori a procesului penal se repun în drepturile avute la data punerii la dispoziţie sau a suspendării din funcţie şi li se acordă diferenţa reprezentând drepturile de care au fost privaţi, actualizate cu indicele prețurilor de consum şi dobânda legală remuneratorie, stabilite de la data scoaterii de sub urmărire penală, a achitării sau încetării urmăririi penale ori a procesului penal.

Art. 38. - (1) Militarii, poliţiştii și polițiștii de penitenciare detaşaţi în afara instituţiilor publice de apărare, ordine publică şi securitate naţională din care provin sau în regii autonome ori în companii naţionale aflate în subordinea/coordonarea acestora, beneficiază de:

a) drepturile salariale acordate personalului din entitățile publice unde îşi desfăşoară activitatea, plătite de aceste entități;

b) solda de grad sau salariul gradului profesional deținut, plătit(ă) de instituţiile de apărare, ordine publică şi securitate naţională din care fac parte militarii sau polițiștii.

(2) În situaţia în care drepturile salariale lunare prevăzute la alin. (1) sunt mai mici decât cele cuvenite ca militari sau poliţişti/polițiști de penitenciare încadraţi în instituţiile de apărare, ordine publică şi securitate naţională din care provin, pe funcţii stabilite potrivit alin. (3), cei în cauză beneficiază de soldele lunare, respectiv salariile lunare, corespunzătoare acestor funcţii. În acest caz, diferenţa până la nivelul soldelor lunare, respectiv salariilor lunare cuvenite în calitate de militar sau poliţist/polițist de penitenciare se acordă de către instituţiile de apărare, ordine publică şi securitate naţională din care personalul a fost detaşat.

(3) Pentru militarii sau poliţiştii/polițiștii de penitenciare detaşaţi în afara instituţiilor de apărare, ordine publică şi securitate naţională din care provin se prevăd funcţii în statele de organizare "Anexa M", în condiţiile reglementărilor în vigoare. Pentru alte cazuri în care militarii sau poliţiştii/polițiștii de penitenciare sunt detaşaţi în afara instituţiilor de apărare, ordine publică şi securitate naţională din care provin, asimilarea funcţiilor îndeplinite, precum şi a soldelor de funcţie/salariilor de funcţie se stabilesc prin ordin al ordonatorului principal de credite, cu avizul Ministerului Muncii, Familiei, Tineretului şi Solidarității Sociale.

(4) Militarii, poliţiştii și polițiștii de penitenciare detaşaţi între instituţiile de apărare, ordine publică şi securitate naţională sunt salarizaţi de instituţia în care sunt detaşaţi, potrivit reglementărilor acesteia.

(5) Prin excepție de la prevederile alin. (4), militarii, poliţiştii și polițiștii de penitenciare detaşaţi între instituţiile de apărare, ordine publică şi securitate naţională pentru participarea la cursuri sau alte forme de pregătire sunt salarizaţi de instituţia din care sunt detaşaţi, potrivit prevederilor art. 37 alin. (1).

(6) Personalul militar, poliţiştii şi polițiștii de penitenciare care îşi desfăşoară activitatea în societăţile comerciale, regiile autonome şi companiile naţionale aflate în subordinea sau în coordonarea instituţiilor publice de apărare, ordine publică şi securitate naţională beneficiază de drepturile salariale acordate personalului din aceste entităţi, precum şi de solda de grad sau salariul gradului profesional deținut, plătite de entităţile în care sunt detaşaţi.

(7) Pentru perioada aferentă situațiilor prevăzute la alin. (1) și alin. (6), pensia şi alte drepturi specifice se stabilesc, potrivit legii, în raport cu solda lunară/salariul lunar cuvenită/cuvenit în calitate de militar, poliţist sau polițist de penitenciare, corespunzătoare funcţiilor stabilite/asimilate conform alin. (3).

Art. 39. - (1) Militarii, poliţiştii și polițiștii de penitenciare care participă la misiuni şi operaţii în afara teritoriului statului român, potrivit legii, beneficiază de următoarele drepturi salariale:

a) solda de funcţie sau salariul de funcţie pentru funcţia prevăzută în ordinul, dispoziția sau decizia de numire sau detaşare;

b) solda de grad sau salariul gradului profesional deținut;

c) alte drepturi salariale prevăzute de reglementările în vigoare, în condiţiile prevăzute prin ordin al ordonatorului principal de credite;

d) o compensație lunară de risc de până la nivelul valorii de referință, stabilită prin ordin al ordonatorului principal de credite, în raport de riscurile participării la misiuni și operații;

e) o indemnizație de campanie egală cu valoarea de referință, plătită o singură dată, înainte de plecarea în misiune sau operație.

(2) Militarii, poliţiştii și polițiștii de penitenciare beneficiază de drepturile de diurnă, cazare, hrană, facilitarea legăturii cu familia, recreere şi transport ale personalului participant la misiuni şi operaţii în afara teritoriului statului român numai în lipsa acordării acestor drepturi în valută de către aliaţii, partenerii sau organizaţiile internaţionale sub egida cărora se desfăşoară misiunile şi operaţiile, indiferent de denumirea sub care sunt acordate de către aceste entităţi şi de cuantumul acordat.

(3) Militarii, poliţiştii și polițiștii de penitenciare care execută misiuni, desfășoară activităţi sau participă la cursuri ori alte forme de pregătire, în afara teritoriului statului român, în interesul instituţiei de apărare, ordine publică şi securitate naţională din care fac parte, cu excepţia celor prevăzute la alin. (1), beneficiază de solda de funcţie avută sau salariul de funcţie avut şi de solda de grad sau salariul gradului profesional deținut, precum şi de drepturile cuvenite, potrivit activităţii desfăşurate, în condiţiile stabilite prin norme metodologice aprobate prin ordin al ordonatorului principal de credite.

(4) Militarii, poliţiştii și polițiștii de penitenciare trimiși în misiuni permanente sau temporare în străinătate beneficiază de drepturile personalului aflat în situații similare din cadrul Ministerului Afacerilor Externe. Unitățile trimițătoare suportă integral contribuțiile prevăzute de lege pentru angajat și pentru angajator, calculate în raport cu drepturile salariale corespunzătoare funcției pe care personalul este încadrat în țară, conform legislației în vigoare.

(5) De drepturile prevăzute la alin. (1) beneficiază și personalul prevăzut la art. I din Ordonanța de urgență a Guvernului nr.26/2024 privind stabilirea unor drepturi specifice personalului Ministerului Apărării Naționale și a unor cheltuieli determinate de pregătirea și executarea unor misiuni în afara teritoriului național, în vederea realizării și menținerii capabilității aferente achiziției sistemelor de aeronave fără echipaj uman la bord Bayraktar TB2 și a altor programe de înzestrare, pentru modificarea și completarea unor acte normative în domeniul apărării, ordinii publice și securității naționale, precum și pentru adoptarea unor măsuri privind retenția și atragerea personalului în aceste domenii.

Art. 40. - (1) Militarii, poliţiştii și polițiștii de penitenciare numiţi în prima funcţie, beneficiază de o indemnizaţie de instalare egală cu valoarea de referință, acordată la prezentarea în unitatea în care au fost numiți în prima funcție. Acordarea indemnizației de instalare se realizează o singură dată în carieră, la numirea în prima funcție în oricare din instituțiile de apărare, ordine publică şi securitate naţională.

(2) În localităţile și zonele izolate ori în care atragerea personalului se face cu greutate, stabilite prin ordin al ordonatorului principal de credite potrivit art. 9 alin. (6), la cuantumul indemnizaţiei prevăzute la alin. (1) se adaugă 1/2 din valoarea de referință.

(3) Militarii, poliţiştii și polițiștii de penitenciare mutaţi sau transferaţi în interes de serviciu într-o altă localitate decât cea de domiciliu beneficiază de:

a) o indemnizaţie de mutare egală cu valoarea de referință, acordată în luna schimbării domiciliului;

b) o indemnizaţie de mutare egală cu 1/4 din valoarea de referință pentru soţ/soţie şi fiecare copil aflați în întreţinere la data mutării sau transferului, acordată în luna schimbării domiciliului acestora;

c) decontarea cheltuielilor de transport pentru militari, poliţişti și polițiști de penitenciare, soţ sau soţie şi fiecare copil aflaţi în întreţinere la data mutării sau transferului, precum şi pentru gospodăria acestora, după schimbarea domiciliului beneficiarilor, pe baza documentelor justificative care atestă transportul, în condiţiile prevăzute prin ordin al ordonatorului principal de credite.

(4) La absolvirea instituţiilor militare de învăţământ sau a instituţiilor de învăţământ pentru formarea poliţiştilor ori pentru formarea polițiștilor de penitenciare, elevii și studenții numiți în funcție, într-o altă localitate decât cea de domiciliu, au dreptul la decontarea cheltuielilor de transport prevăzute la alin. (3) lit. c).

Art. 41. - (1) În caz decesului militarilor, poliţiştilor și polițiștilor de penitenciare, solda lunară/salariul lunar se acordă până la finalul lunii în care a avut loc decesul şi se plăteşte soţului supravieţuitor, copiilor sau părinților.

(2) În cazul decesului militarilor, poliţiştilor și polițiștilor de penitenciare, soţul supravieţuitor, copiii sau părinții beneficiază de un ajutor de deces de 12 solde de funcţie/salarii de funcție aferente ultimei luni de activitate. 

(3) În cazul decesului militarilor, poliţiştilor și polițiștilor de penitenciare, soţul supraviețuitor şi fiecare copil aflaţi în întreţinere la data decesului au dreptul la decontarea cheltuielilor de transport prevăzute la art. 40 alin. (3) lit. c), dacă în termen de 12 luni de la data decesului îşi stabilesc domiciliul în altă localitate.

Art. 42. - (1) În perioada delegării sau detaşării, militarii, poliţiştii și polițiștii de penitenciare beneficiază de solda de funcţie avută sau salariul de funcţie avut şi de solda de grad sau salariul gradului profesional deținut, precum şi de alte drepturi salariale, potrivit activităţii desfăşurate.

(2) Militarii, poliţiştii și polițiștii de penitenciare, trimiși în interesul serviciului în delegare sau detaşaţi în alte localităţi decât cele în care se află unitatea din care fac parte sau decât cele în care au domiciliul sau reședința beneficiază de drepturile de delegare şi/sau detaşare şi decontarea cheltuielilor de cazare, potrivit legislaţiei în domeniu privind drepturile şi obligaţiile personalului autorităţilor şi instituţiilor publice.

(3) Prin excepţie de la prevederile alin. (2), pentru personalul din instituţiile publice de apărare, ordine publică şi securitate naţională, indemnizaţia de delegare sau de detaşare se acordă în cuantum dublu faţă de cel stabilit potrivit legislației  în domeniu privind drepturile şi obligaţiile personalului autorităţilor şi instituţiilor publice, pe durata participării la misiuni de instrucţie, exerciţii militare şi aplicaţii, în tabere sau în poligoane, cu participare internaţională, cu o durată mai mare de 48 de ore, pe teritoriul României, la o distanţă mai mare de 5 km de localitatea în care îşi au locul permanent de muncă, pentru care specificul activităţilor nu permite înapoierea la sfârşitul zilei de lucru în localitatea în care îşi au locul permanent de muncă.

(4) Drepturile de transport ale militarilor, poliţiştilor, polițiștilor de penitenciare și ale personalului civil, ale elevilor şi studenţilor din instituţiile militare de învăţământ şi din instituţiile de învăţământ pentru formarea poliţiştilor, ale cursanţilor din instituţiile de învăţământ pentru formarea polițiștilor de penitenciare, precum şi condițiile de acordare a acestora se stabilesc prin hotărâre a Guvernului.

Art. 43. - (1) Elevii şi studenţii din cadrul instituţiilor de apărare, ordine publică şi securitate naţională beneficiază lunar, pe durata anului de studiu, de o indemnizaţie de studiu, diferenţiată prin coeficienţi de ierarhizare, în raport cu tipul instituţiei de învăţământ, astfel:

a) student








- 0,35;

b) elev









- 0,25;

(2) Elevii şi studenţii din cadrul instituţiilor de apărare, ordine publică şi securitate naţională beneficiază lunar, pe perioada numirii în funcţie, și de o indemnizaţie de comandă, diferenţiată prin coeficienţi de ierarhizare, în raport cu funcţia îndeplinită, astfel:

a) student/elev plutonier adjutant/monitor instituţie


- 0,20;

b) student/elev plutonier major de batalion/monitor an


- 0,18;

c) student/elev plutonier de companie/monitor detașament

- 0,16;

d) student/elev locțiitor comandant de pluton/şef clasă


- 0,12;

e) student/elev comandant/şef grupă




- 0,10.

(3) Persoanele admise la module sau cursuri de formare beneficiază, pe perioada acestora, de o indemnizaţie de curs, diferenţiată prin coeficienţi de ierarhizare, în raport cu tipul, astfel:

a) modul sau curs de formare a ofiţerilor




- 0,30;

b) modul sau curs de formare a maiştrilor militari şi subofiţerilor
- 0,20.

(4) Militarii în termen beneficiază, pe perioada stagiului militar, de o indemnizaţie de militar, diferenţiată prin coeficienţi de ierarhizare, în raport cu gradul militar, astfel:

a) fruntaș








- 0,35;

b) soldat








- 0,25.

(5) Indemnizaţiile prevăzute la alin. (1)-(4) se stabilesc prin înmulţirea coeficientului de ierarhizare cu valoarea de referință și nu se iau în calcul la determinarea limitei sporurilor, compensaţiilor, adaosurilor, primelor, premiilor şi indemnizaţiilor, prevăzută la art.21 alin.(2) din prezenta lege.

(6) Pentru alte situaţii privind acordarea drepturilor băneşti reglementate prin prezenta secţiune, ordonatorul principal de credite stabileşte indemnizaţiile prin asimilare.

(7) Drepturile prevăzute la art. 42 alin. (2) și (3) se acordă şi elevilor şi studenţilor care se deplasează în interes de serviciu şi cărora nu li se pot asigura masa şi cazarea gratuit în unităţi din localitatea unde se execută misiunea.
Art. 44. - (1) Militarii, poliţiştii și polițiștii de penitenciare care dețin grad didactic și îşi desfăşoară activitatea în instituţii militare de învăţământ sau în instituţii de învăţământ pentru formarea poliţiştilor ori în instituţii de învăţământ pentru formarea poliţiştilor de penitenciare, pot opta, în locul soldei lunare sau salariului lunar, pentru salariul lunar potrivit prevederilor specifice familiei ocupaţionale "Învăţământ", la care se adaugă solda de grad sau salariul gradului profesional deținut și, după caz, dreptul prevăzut la art. 10 calculat prin raportare la salariul de bază corespunzător prevederilor specifice familiei ocupaţionale "Învăţământ".

(2) Militarii, poliţiştii și polițiștii de penitenciare, personal de specialitate medico-sanitar, indiferent de funcţia pe care este încadrat, pot opta, în locul soldei lunare sau salariului lunar, pentru salariul lunar potrivit prevederilor specifice familiei ocupaţionale "Sănătate şi asistenţă socială”, la care se adaugă solda de grad sau salariul gradului profesional deținut și, după caz, dreptul prevăzut la art. 10 calculat prin raportare la salariul de bază corespunzător prevederilor specifice familiei ocupaţionale "Sănătate şi asistenţă socială”.

(3) Militarii, poliţiştii și polițiștii de penitenciare, personal de specialitate, încadrați în funcții de specialitate în domeniul tehnologia informaţiei, comunicaţii şi securitate cibernetică în unităţile din instituţiile de apărare, ordine publică şi securitate naţională pot opta, în locul soldei lunare sau salariului lunar, pentru salariul lunar potrivit prevederilor specifice personalului de specialitate în domeniul tehnologia informaţiei, comunicaţii securitate şi apărare cibernetică, la care se adaugă solda de grad sau salariul gradului profesional deținut, și, după caz, dreptul prevăzut la art. 10 calculat prin raportare la salariul de bază corespunzător prevederilor specifice domeniului  tehnologia informaţiei, comunicaţii şi securitate cibernetică. 

(4) Pentru perioadele aferente situațiilor prevăzute la alin. (1)-(3), pensia şi alte drepturi specifice care se acordă, potrivit legii, se stabilesc în raport cu soldele lunare/salariile lunare cuvenite în calitate de militar, polițist sau poliţist de penitenciare, corespunzătoare funcţiilor încadrate, potrivit legii.

Art. 45. - (1) Prin excepție de la prevederile art. 18 alin. (1)-(6) din prezenta lege, pentru activitatea desfăşurată de personalul militar, poliţiştii şi poliţiştii de penitenciare în zilele de repaus săptămânal, de sărbători legale şi în celelalte zile în care, în conformitate cu reglementările în vigoare, nu se lucrează, se acordă drepturile prevăzute de legislaţia aferentă lunii decembrie 2026, iar baza de calcul pentru acordarea acestor drepturi este cea stabilită la nivelul lunii respective.

(2) Dreptul prevăzut la alin. (1) se stabileşte proporţional cu timpul efectiv lucrat în zilele respective şi se determină pe baza raportului dintre baza de calcul şi durata normală a timpului de lucru.

(3) Comandanţii/Şefii de unităţi asigură o planificare lunară echilibrată a programului de lucru în ture/schimburi, în zilele de repaus săptămânal, de sărbători legale şi în celelalte zile în care, în conformitate cu reglementările în vigoare, nu se lucrează, pentru personalul din subordine din cadrul aceleiaşi formaţiuni. Planificarea lunară echilibrată a programului de lucru în ture/schimburi, în zilele de repaus săptămânal, de sărbători legale şi în celelalte zile în care, în conformitate cu reglementările legale, nu se lucrează, se realizează astfel încât o persoană să efectueze, în acest mod de lucru, maximum 40% din durata normală a timpului de lucru lunar.

(4) Ordonatorii de credite au obligaţia de a dispune măsuri pentru asigurarea cu prioritate a timpului liber corespunzător activității prevăzută la alin. (1), în condiţiile legii, fără afectarea gradului de eficienţă a misiunilor.

(5) Condiţiile de acordare a dreptului prevăzut la alin. (1) se stabilesc prin ordin al conducătorilor instituţiilor publice de apărare, ordine publică şi securitate naţională. 

(6) Ordonatorii de credite răspund în condiţiile legii de stabilirea şi acordarea drepturilor prevăzute în prezentul articol numai în condiţiile încadrării în cheltuielile de personal aprobate prin buget.

(7) Dreptul prevăzut la alin. (1) nu se ia în calcul la determinarea limitei sporurilor, compensaţiilor, adaosurilor, primelor, premiilor şi indemnizaţiilor, prevăzută la art.21 alin.(2) din prezenta lege.

Art. 46 - (1) Prin excepție de la prevederile art. 18 alin. (1)-(6) din prezenta lege pentru munca suplimentară desfăşurată de personalul militar, poliţiştii şi poliţiştii de penitenciare, care nu se poate compensa cu timp liber corespunzător, prestată peste programul normal de lucru de către aceste categorii de personal în cadrul activităţilor deosebite cu caracter operativ sau neprevăzut în domeniul ordinii şi siguranţei publice, în respectarea regimului frontierei de stat a României ori în situaţii de urgenţă, se acordă drepturile prevăzute de legislaţia aferentă lunii decembrie 2026, iar baza de calcul pentru acordarea acestor drepturi este cea stabilită la nivelul lunii respective. Plata drepturilor pentru munca suplimentară se efectuează dacă munca astfel prestată nu a fost compensată cu timp liber corespunzător în termen de 90 de zile de la momentul prestării acesteia.

(2) Militarilor din instituţiile de apărare şi securitate naţională care execută serviciul de luptă permanent, desfăşoară activităţi deosebite cu caracter operativ sau neprevăzut, precum şi în situaţii de urgenţă i se aplică, în mod corespunzător, prevederile alin. (1).

(3) Plata sporului prevăzut la alin. (1) şi (2) se efectuează astfel încât să se încadreze în limita de 3% din suma soldelor de funcţie/salariilor de funcţie și a soldelor de grad/salariilor gradului profesional deţinut, la nivelul ordonatorului principal de credite.

(4) Prin excepţie de la prevederile alin. (3), în cazul poliţiştilor de penitenciare, limita de 3% se stabileşte la nivelul bugetului centralizat al Administraţiei Naţionale a Penitenciarelor.

(5) În situaţia prevăzută la alin. (1) şi (2), munca suplimentară prestată peste programul normal de lucru se poate plăti numai dacă efectuarea orelor suplimentare a fost dispusă de şeful ierarhic, în scris, fără a se depăşi 180 de ore anual. 

(6) Prin excepţie de la prevederile alin. (5), munca suplimentară dispusă în scris de şeful ierarhic poate fi plătită şi peste 180 de ore anual, dacă a fost prestată pentru limitarea şi înlăturarea consecinţelor situaţiilor de urgenţă şi/sau pentru menţinerea ordinii şi siguranţei publice, precum și pentru asigurarea apărării și realizarea securității naționale, fără a depăși 360 de ore anual, cu respectarea condiţionalităţii prevăzute la alin. (3) și (4).

(7) Ordonatorii de credite au obligaţia de a dispune măsuri pentru asigurarea cu prioritate a timpului liber corespunzător muncii suplimentare prestate, în condiţiile legii, fără afectarea gradului de eficienţă a misiunilor. Plata drepturilor prevăzute la alin. (1) se efectuează cu aprobarea ordonatorului ierarhic superior, pe baza unui raport justificativ al ordonatorului de credite sau, după caz, al comandantului/şefului unităţii la nivelul căreia s-a prestat munca suplimentară, în care sunt prezentate motivele pentru care nu a fost posibilă acordarea timpului liber corespunzător.

(8) Condiţiile de stabilire a drepturilor prevăzute la alin. (1) şi (2), cele de încadrare în limitele stabilite la alin. (3) şi (4), activităţile deosebite cu caracter operativ sau neprevăzut pentru care se acordă acest drept, precum și procedurile specifice fiecărei instituţii publice de apărare, ordine publică şi securitate naţională de aplicare a dispozițiilor alin. (7) se stabilesc prin ordin al ordonatorului principal de credite.

(9) Dispoziţiile prezentului articol nu aduc atingere prevederilor art. 45, care se aplică în mod corespunzător.

(10) Ordonatorii de credite răspund în condiţiile legii de stabilirea şi acordarea drepturilor prevăzute în prezentul articol numai în condiţiile încadrării în cheltuielile de personal aprobate prin buget.

(11) Dreptul prevăzut la alin. (1) nu se ia în calcul la determinarea limitei sporurilor, compensaţiilor, adaosurilor, primelor, premiilor şi indemnizaţiilor, prevăzută la art.21 alin.(2) din prezenta lege.
Art. 47. - (1) Pentru judecătorii şi procurorii militari se aplică, în mod corespunzător, reglementările specifice personalului din sistemul justiţiei.

(2) Pentru procurorii militari din cadrul Direcţiei Naţionale Anticorupţie se aplică, în mod corespunzător, reglementările specifice personalului din sistemul justiţiei.

(3) Pentru personalul auxiliar de specialitate şi pentru personalul conex militar şi civil de la instanţele judecătoreşti şi parchetele militare se aplică, în mod corespunzător, reglementările specifice personalului din sistemul justiţiei.

(4) Pentru personalul civil al Ministerului Apărării Naţionale din cadrul Direcţiei Naţionale Anticorupţie se aplică, în mod corespunzător, reglementările specifice personalului din sistemul justiţiei.
  (5) Indemnizaţiile de încadrare şi celelalte drepturi ale judecătorilor şi procurorilor militari, ale personalului auxiliar de specialitate, precum si ale personalului conex şi civil de la instanţele judecătoreşti şi parchetele militare se stabilesc, după caz, de directorul Direcţiei instanţelor militare din cadrul Ministerului Apărării Naţionale, respectiv de procurorul general al Parchetului de pe lângă Înalta Curte de Casaţie şi Justiţie.

(6) Pentru calitatea de cadru militar în activitate, cadrele militare prevăzute la alin. (1)-(3) mai beneficiază de solda de grad.

Art. 48. - (1) În instituţiile de apărare, ordine publică şi securitate naţională, structurile financiare centrale asigură îndeplinirea sarcinilor ordonatorului principal de credite din domeniile reglementării, implementării, coordonării metodologice, asistenţei de specialitate, monitorizării şi gestiunii sistemului de salarizare.

(2) În Ministerul Apărării Naţionale şi Serviciul de Telecomunicaţii Speciale, alocarea şi scoaterea la şi de la solda de funcţie/salariul de funcţie/salariul de bază şi la şi de la alte drepturi salariale se fac prin ordin de zi pe unitate.

(4) Pe perioada în care îşi desfăşoară activitatea în instituţiile de apărare, ordine publică şi securitate naţională, preoţii militari sunt asimilaţi ofiţerilor și beneficiază de drepturile salariale prevăzute de prezenta lege.
(5) Soldele lunare şi salariile lunare se plătesc o singură dată pe lună, pentru luna precedentă, în perioada stabilită potrivit reglementărilor în vigoare.

(6) Soldele lunare şi salariile lunare ale personalului din instituţiile publice de apărare, ordine publică şi securitate naţională sunt confidenţiale, nu se publică, iar instituţiile de apărare, ordine publică şi securitate naţională asigură confidenţialitatea acestora. 
(7) Cuantumul zilnic al elementelor soldei lunare şi salariului lunar se determină raportat la numărul de zile lucrătoare din fiecare lună, cu excepţia soldei de grad/salariului gradului profesional deținut și a altor situaţii pentru care drepturile cuvenite sunt prevăzute a fi acordate pentru zile calendaristice.

(8) Cuantumul orar al elementelor soldei lunare şi salariului lunar se determină raportat la numărul de ore aferent duratei normale a timpului de lucru din luna respectivă.

(9) Pe timpul absențelor nejustificate de la program, consemnate în ordinul de zi pe unitate, militarii, poliţiştii și polițiștii de penitenciare nu beneficiază de nici un drept bănesc.

Art. 49. - (1) Drepturile prevăzute la art. 3 alin. (5) se pot acorda și personalului civil care deține calitatea de șef al unității militare, în condițiile stabilite prin norme metodologice aprobate prin ordin al ordonatorului principal de credite. 

(2) Drepturile prevăzute la art. 4 și art. 9-35 se pot acorda şi personalului civil, în condiţii stabilite prin norme metodologice aprobate prin ordin al ordonatorului principal de credite. 

(2) Pentru activitatea desfășurată în instituţiile de apărare, ordine publică şi securitate naţională personalul civil beneficiază de o compensație lunară de 20% din salariul de bază. Această compensație nu se ia în calcul la determinarea limitei sporurilor, compensaţiilor, adaosurilor, primelor, premiilor şi indemnizaţiilor, prevăzută de prezenta lege.

(3) Personalul civil care participă la misiuni şi operaţii în afara teritoriului statului român, potrivit legii, beneficiază de următoarele drepturi salariale:

a) salariul de bază;

b) alte drepturi salariale prevăzute de reglementările în vigoare, în condiţiile prevăzute prin ordin al ordonatorului principal de credite;

c) o compensație lunară de risc de până la nivelul valorii de referință, stabilită prin ordin al ordonatorului principal de credite, în raport de riscurile participării la misiuni și operații;

d) o indemnizație de campanie egală cu valoarea de referință, plătită o singură dată, înainte de plecarea în misiune sau operație.

(4) Dispozițiile art. 39 alin. (2) se aplică în mod corespunzător și personalului civil prevăzut la alin. (3).

(5) Funcțiile specifice pentru personalul contractual din instituțiile publice de apărare, ordine publică și securitate națională se asimilează astfel:

a) director Centru de reeducare cu director din cadrul anexei nr. VIII cap. II lit. B;

b) director adjunct Centru de reeducare cu director adjunct din cadrul anexei nr. VIII cap. II lit. B;

c) funcția de criptanalist III cu funcția de cercetător științific, cercetător științific III;

d) funcția de responsabil (șef) grup popote; responsabil (șef) popotă II cu funcția de administrator II-I;

e) funcția de șef spălătorie mecanică debutant, III-I, cu funcția de tehnician debutant, II-IA;

f) funcția de însoțitor de bord debutant, III-I, cu funcția de referent debutant, II-IA;

g) funcția de radiotelegrafist, radiogoniometrist, operator control spațiu aerian III-I, cu funcția de tehnician II-IA;

h) funcția de telefonist, telegrafist, telexist IV-I, cu funcția de muncitor calificat IV-I;

i) funcția de șef formație pază și ordine II-I, cu funcția de administrator II-I;

j) funcția de agent pază, agent însoțire II-I, cu funcția de muncitor calificat II-I.

(6) Alte funcții specifice pentru personalul contractual din instituțiile publice de apărare, ordine publică și securitate națională se stabilesc prin ordin al ordonatorului principal de credite, cu avizul Ministerului Muncii, Familiei, Tineretului şi Solidarității Sociale. 

Art. 50. - (1) Militarii, poliţiştii și polițiștii de penitenciare care îndeplinesc condițiile legale de acordare a pensiei de serviciu pentru limită de vârstă, beneficiază de o sumă netă lunară pentru retenție de 1/3 din solda de grad/salariul gradului profesional deținut, cuvenit/cuvenită potrivit legii, acordată de la data îndeplinirii cumulative a condițiilor și până la trecerea în rezervă sau încetarea raporturilor de serviciu.

(2) Pe timpul concentrării, rezerviştii beneficiază de drepturile prevăzute la art. 3, art. 6, art. 8 și art. 9, precum și de drepturile bănești specifice personalului aeronautic, personalului ambarcat pe nave de suprafață, personalului care execută salturi din elicoptere în apă, scafandrilor și personalului ambarcat pe submarine, potrivit activității desfășurate și categoriei de personal din care fac parte, plătite de unităţile în care sunt concentraţi.
(3) Drepturile prevăzute la alin. (1) nu se includ în baza de calcul folosită pentru stabilirea pensiei militare de stat, prevăzută la art. 28 şi art. 281 din Legea nr. 223/2015 privind pensiile militare de stat, cu modificările şi completările ulterioare, nu sunt impozabile, nu se cuprind în baza lunară de calcul pentru contribuțiile sociale obligatorii și nu se iau în calcul la determinarea limitei sporurilor, compensaţiilor, adaosurilor, primelor, premiilor şi indemnizaţiilor, prevăzută la art.21 alin. (2) din prezenta lege.
Art. 51. - (1) Drepturile neachitate personalului militar, poliţiştilor, polițiștilor de penitenciare şi personalului civil, nereclamate sau nesolicitate în termen de 3 ani de la data când trebuiau plătite, se prescriu.
(2) Alte drepturi băneşti stabilite prin legislația anterioară prezentei legi și acordate în raport cu solda/salariul de bază sau solda lunară/salariul lunar se vor calcula faţă de solda de funcţie/salariul de funcție aflate în plată. 

(3) Drepturile prevăzute de prezenta lege se acordă în limita bugetului aprobat cu această destinaţie instituţiilor de apărare, ordine publică şi securitate naţională.

Secțiunea a 6-a

Dispoziții de aplicare

Art. 52. - (1) Pe timp de mobilizare sau război se aplică prevederile prezentei legi, precum şi unele reglementări specifice stabilite prin hotărâre a Guvernului.

(2) În aplicarea prezentei legi, instituțiile de apărare, ordine publică și securitate națională emit norme metodologice, aprobate prin ordin al ordonatorului principal de credite.
(3) Prevederile din statutele profesionale ale militarilor, polițiștilor și polițiștilor de penitenciare, precum și din legislația referitoare la alte drepturi de natură salarială aferente activității, aplicabile personalului încadrat în instituţiile publice de apărare, ordine publică şi securitate naţională, rămân în vigoare.

(4) Dispoziţiile art. 45 alin. (1) și ale art. 46 alin. (1)  nu se aplică personalului participant la misiunile şi operaţiile prevăzute la art. 2 alin. (1) din Legea nr. 121/2011 privind participarea forţelor armate la misiuni şi operaţii în afara teritoriului statului român, personalului trimis în misiune permanentă în străinătate, personalului detaşat în condiţiile Legii nr. 105/2012 privind detaşarea experţilor naţionali la instituţiile şi organismele Uniunii Europene.
